Žiga, Peter, minister životného prostredia SR (2015-02-03):
Ďakujem pekne. Vážená pani predsedajúca, ja sa vyjadrím veľmi v krátkosti k tým dvom príspevkom, ktoré padli v rozprave, teda na príspevok pána Hubu a pána Mičovského, a v zásade sa chytím troch takých bodov a bude to trvať do jedenástej. Prvý bod je, že bavili sme sa o tom, že čo prináša nový zákon. Bol by som rád, páni poslanci, keby ste čítali, čo prináša vláda, a vláda v zásade prináša len jednu vec, a to týmto zákonom že sa odstraňuje nesúlad, ktorý vznikol v dôsledku nesprávnej transpozície smernice Európskeho parlamentu a Rady Európy. Transpozícia sa týkala povinnosti zosúladiť ochranu pred povodňami so susednými štátmi, t. j. aby Slovensko neprijímalo také opatrenia na ochranu pred povodňami, ktoré zhoršia podmienky v susedných krajinách. Uvediem príklad. Bola veľká záplava na Dunaji, nahromadilo sa veľké množstvo vody v Gabčíkove. My nemôžme svojvoľne Gabčíkovo vypustiť tak, ako sa nám to páči, aby sme ochránili našich obyvateľov, ale musíme to konzultovať s Maďarmi, aby sme nezaplavili Budapešť. To je podstata a princíp tohto zákona. Zároveň sa v tomto zákone vôbec nemenia podmienky týkajúce sa zodpovednosti za škody spôsobené povodňami. Ostávajú všetky rovnako v platnosti. Pán Mičovský, keď odstavíte auto a spadne vám naňho strom, pretože bol vietor, podobne, ako keď je búrka, je povodeň, keď je vietor, môžu padať stromy. Štát predsa nezodpovedá za to, že vám strom, ktorý spadol na vaše auto, spôsobil škodu. Za to si môžte sám. Štát zodpovedá za škody, ktoré vznikli pri zabezpečovacích a záchranných prácach. A v mimoriadnych situáciách, ako bolo napríklad vo Vrátnej doline, môže vyčleniť čiastku, ktorou pomôže obyvateľom, obciam, VÚC-kam príspevkom, v tomto prípade to bolo cez 3 mil. eur, čo sa týka Vrátnej. Čiže toho sa vôbec netýka. Pán poslanec Huba, my týmto zákonom riešime bilaterálne dohody a ochranu medzi povodňami a dohody medzi jednotlivými krajinami a našimi susedmi a vy vo vašom príspevku riešite globálne problémy ľudstva. Ja tomu rozumiem, že klimatické zmeny prinášajú a sú jednou z vážnych globálnych problémov ľudstva. Ale v tomto zákone toto neriešime. Ja viem, že dochádza ku klimatickým zmenám, a venovalo sa im niekoľko medzinárodných konferencií, naposledy bola v Peru v Lime takáto konferencia a tohto roku možno dôjde k dohode veľkej, globálnej, multilaterálnej v Paríži, v decembri tohto roka. To je niečo podobné, ako bol Kjótsky protokol, teraz bude Parížsky. Ale my neriešime to v tomto zákone, či k tomu dôjde a prečo dochádza ku povodniam a ako k nim dochádza a či treba zachytávať vodu v rámci hrádzok. O tom sme sa veľakrát bavili a určite možno budeme mať príležitosť aj v rámci druhého čítania. A tretia poznámka. Pán poslanec Huba, ak máte podozrenia z korupcie a z klientelizmu, podajte trestné oznámenie. Ja vás podporím, pretože keď hovoríte, že u nás sa profily prideľujú na malé vodné elektrárne, prideľujú netransparentne a korupčne, podajte trestné oznámenie. Obávam sa, že trafíte svojich kolegov z opozície. Pretože za môjho pôsobenia na ministerstve nebol pridelený ešte ani jeden profil na malú vodnú elektráreň. A môj predchodca prideľoval naposledy profily na malé vodné elektrárne 17. februára 2012. Odvtedy nebol pridelený ani jeden profil. Podajte trestné oznámenie! Ďakujem pekne. (Potlesk.)